text: Knivstikker ryger i fængsel efter at have stukket bekendt
  06 november 2017 kl. 14.59
  45-årig mand er varetægtsfængslet i fire uger. Han er sigtet for at have forsøgt at dræbe bekendt med kniv.
  Den 45-årige mand, der søndag blev anholdt i forbindelse med et knivstikkeri i Horsens, er nu varetægtsfængslet i fire uger. Det har Retten i Horsens bestemt mandag eftermiddag ved et grundlovsforhør.
  - Vi mangler stadig nogle tekniske undersøgelser og vidneafhøringer i forbindelse med efterforskningen, siger Lars Peter Madsen til TV SYD. 
  Politiet fik søndag formiddag en anmeldelse om, at en mand var kommet til skade i forbindelse med noget tumult i en ejendom på Vesterled i Horsens.
  - Da vi kommer derud, er der blod i opgangen, og vi finder en beboer, der er såret af mindst et knivstik i kroppen, sagde Kent Midtgaard Hansen til TV SYD søndag eftermiddag.
  Den sårede - en 54-årig mand - var en bekendt til den sigtede. Han blev kørt på sygehuset og er uden for livsfare.
  Han var i stand til at sætte politiet på sporet af den formodede gerningsmand, der blev anholdt halvanden time efter i sit hjem i Brædstrup.
  